CELEX: 32012R0356
Language: ro
Date: 2012-04-24 00:00:00
Title: Regulamentul de punere în aplicare (UE) nr. 356/2012 al Comisiei din 24 aprilie 2012 de modificare a Regulamentului de punere în aplicare (UE) nr. 1239/2011 în ceea ce privește perioadele în care pot fi depuse oferte ca răspuns la cea de-a doua și la următoarele invitații parțiale de participare la licitație pentru anul de comercializare 2011/2012 pentru importurile de zahăr cu taxă vamală redusă

25.4.2012   
            
            
               RO
            
            
               Jurnalul Oficial al Uniunii Europene
            
            
               L 113/4
            
         REGULAMENTUL DE PUNERE ÎN APLICARE (UE) NR. 356/2012 AL COMISIEI
   din 24 aprilie 2012
   de modificare a Regulamentului de punere în aplicare (UE) nr. 1239/2011 în ceea ce privește perioadele în care pot fi depuse oferte ca răspuns la cea de-a doua și la următoarele invitații parțiale de participare la licitație pentru anul de comercializare 2011/2012 pentru importurile de zahăr cu taxă vamală redusă
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1234/2007 al Consiliului din 22 octombrie 2007 de instituire a unei organizări comune a piețelor agricole și privind dispoziții specifice referitoare la anumite produse agricole („Regulamentul unic OCP”) (1), în special articolul 187 coroborat cu articolul 4,
   întrucât:
   
               (1)
            
            
               Regulamentul de punere în aplicare (UE) nr. 1239/2011 al Comisiei (2) a deschis, pentru anul de comercializare 2011/2012, o invitație permanentă de participare la licitație pentru importurile de zahăr de la codul NC 1701 cu taxă vamală redusă.
            
         
               (2)
            
            
               Întrucât aprovizionarea pieței zahărului din Uniune s-a îmbunătățit, Regulamentul de punere în aplicare (UE) nr. 57/2012 al Comisiei (3) a suspendat prezentarea de oferte pentru invitațiile parțiale de participare la licitație care au expirat la 25 ianuarie 2012, 1 februarie 2012 și 15 februarie 2012.
            
         
               (3)
            
            
               Monitorizarea constantă a pieței a indicat că aprovizionarea cu zahăr în Uniune s-a îmbunătățit doar moderat. În pofida creșterii importurilor în ianuarie 2012, ritmul importurilor din statele din Africa, Caraibe și Pacific, precum și din țările cel mai puțin dezvoltate a scăzut considerabil începând cu jumătatea lunii februarie 2012. Această analiză a fost confirmată de o largă majoritate a statelor membre în cadrul Comitetului de gestionare din 8 martie 2012, care a considerat că mai există încă probleme de aprovizionare care se vor agrava în cursul anului de comercializare. Acest lucru ar putea afecta, în special, întreprinderile mici și mijlocii și clienții cu cantități fixe prevăzute în contracte pe termen lung.
            
         
               (4)
            
            
               Este necesar, prin urmare, să se devanseze perioadele de depunere a ofertelor și datele la care se încheie acestea, prevăzute de Regulamentul de punere în aplicare (UE) nr. 1239/2011 pentru 6 iunie 2012, 27 iunie 2012 și 11 iulie 2012.
            
         
               (5)
            
            
               Prin urmare, Regulamentul (UE) nr. 1239/2011 trebuie modificat în consecință.
            
         
               (6)
            
            
               Pentru a transmite pieței un semnal rapid și pentru a asigura o gestionare eficientă a măsurii, prezentul regulament trebuie să intre în vigoare la data publicării în Jurnalul Oficial al Uniunii Europene.
            
         
               (7)
            
            
               Măsurile prevăzute de prezentul regulament sunt conforme cu avizul Comitetului de gestionare a organizării comune a piețelor agricole,
            
         ADOPTĂ PREZENTUL REGULAMENT:
   Articolul 1
   La articolul 2 din Regulamentul de punere în aplicare (UE) nr. 1239/2011, alineatul (2) se înlocuiește cu următorul text:
   
      „(2)   Perioadele de depunere a ofertelor ca răspuns la cea de-a doua și la următoarele invitații parțiale de participare la licitație încep în prima zi lucrătoare după încheierea perioadei precedente și se încheie la ora 12:00, ora Bruxelles-ului, în datele de 2 mai 2012, 23 mai 2012 și 6 iunie 2012.”
   
   Articolul 2
   Prezentul regulament intră în vigoare la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 24 aprilie 2012.
      
         
            Pentru Comisie
         
         
            Președintele
         
         José Manuel BARROSO
      
   
   
      (1)  JO L 299, 16.11.2007, p. 1.
   
      (2)  JO L 318, 1.12.2011, p. 4.
   
      (3)  JO L 19, 24.1.2012, p. 12.